KBSรุกเอทานอลกำไรทะลุ 800 ล.
“น้ำตาลครบุรี” ทุ่มพันล้านบาทเล็งผลิตเอทานอล แย้มกำไรสูงกว่า 800 ล้านปีหน้า
3 ธ.ค. 2554

“น้ำตาลครบุรี” ทุ่มพันล้านบาทเล็งผลิตเอทานอล แย้มกำไรสูงกว่า 800 ล้านปีหน้า
นายอิสสระ ถวิลเติมทรัพย์ กรรมการบริหาร บริษัท น้ำตาลครบุรี (KBS) เปิดเผยว่า บริษัทอยู่ระหว่างการศึกษาแผนลงทุนผลิตเอทานอลจากกากน้ำตาล (โมลาส) เพื่อกระจายความเสี่ยงที่เกิดจากความผันผวนของราคากากน้ำตาลและสร้างฐานธุรกิจใหม่ 
“เรากำลังคุยกับพันธมิตรร่วมทุน 3 ราย คาดว่าจะเริ่มลงทุนได้ภายใน 1-2 ปีนี้ ซึ่งในเบื้องต้นประเมินว่าต้องใช้เงินทุนสร้างหอกลั่นประมาณ 1,000 ล้านบาท สามารถผลิตเอทานอลได้ 3 แสนลิตรต่อวัน” นายอิสสระ กล่าว 
นอกจากนี้ บริษัทมีแผนเดินทางไปนำเสนอข้อมูล (โรดโชว์) ที่ประเทศฮ่องกงหรือสิงคโปร์ในเดือน ก.พ.มี.ค.ปีหน้า หลังจากช่วง 2 เดือนที่ผ่านมาบริษัทประสบความสำเร็จจากการโรดโชว์ที่สิงคโปร์ จนทำให้มีกองทุนระยะยาวเข้ามาถือหุ้นเพิ่มขึ้น
นายถกล ถวิลเติมทรัพย์ กรรมการผู้จัดการ KBS กล่าวว่า แนวโน้มกำไรสุทธิในปี 2555 สิ้นสุดวันที่ 30 ก.ย. จะสูงกว่ารอบปี 2554 และรายได้โตประมาณ 10-15% เพราะมีอัตรากำไร (มาร์จิน) สูงขึ้น และผลิตน้ำตาลได้มากขึ้น 
บริษัทได้เซ็นสัญญาขายล่วงหน้าในราคาที่ดีแล้วถึง 90% ส่วนอีก 10% ที่เหลือจะส่งออกทั้งหมด 
ทั้งนี้ ในปี 2554 KBS มีกำไรสุทธิ 800 ล้านบาท พุ่งขึ้น 376% เทียบกับกำไร 168 ล้านบาท ปีก่อน